**Библиотека и корисници (публика) у информационом друштву**

**Библиотека у дигиталном добу представља јединствену платформу за креативно учествовање у стварању и дељењу садржаја између корисника и институције. Рад *Библиотека и корисници (публика) у информационом друштву* посвећен је партиципативним праксама у култури и фокусира се на кориснике и њихово активно учешће у раду библиотека у контексту информационог друштва. У раду су потребе корисника постулиране као основни критеријум за конституисање савременог модела библиотеке као носиоца партиципативних пракси у култури. Фокус рада усмерен је на промене у корисничким навикама и потребама, на значај партиципативних пракси за рад ових установа и утицај убрзаног развоја нових технологија на библиотечку делатност. У раду ће бити презентован пример *Хелсиншке градске библиотеке* - савремени модел библиотеке као носиоца партиципативних пракси у култури. Запослени у Хелсиншкој библиотеци имплементирали су савремене методе партиципације и на тај начин иновирали своје пословање и ускладили га са контекстом дигиталног доба. У раду се указује и на различите аспекте имплементације веб 2.0 технологија у библиотекама са фокусом на оне аспекте који се односе на укључивање публике у програме и активности ових институција. Разматрање информационог друштва усмерено је на окружење у ком послују савремене институције културе (библиотеке) и узроке који доводе до промена потреба корисника, нових навика публике и неопходности прилагођавања библиотечког пословања дигиталном контексту. У раду ће бити назначене и могућности нове парадигме сарадње - корисници библиотеке као: ствараоци и организатори, интерактивна и активна публика, конзументи и аутори медијских и културних садржаја. Основна идеја је да се укаже на значај и могућности које за пословање библиотека имају савремене партиципативне пракси у култури. Истражујући различите аспекте сарадње и учествовања који су део пословања савремених институција културе биће презентована тема партиципативних пракси у библиотекарству, са нагласком на могућности које нам доносе нове технологије и њихов убрзани развој. Истраживање ће у раду бити заокружено сажетим разматрањем места и улоге библиотеке у даљем развоју информационог друштва и дигиталне писмености.**

Библиотека у дигиталном добу представља јединствену платформу за креативно учествовање у стварању и дељењу садржаја између корисника и институције. Информационо-комуникационе технологије су радикално промениле начине на које живимо, путујемо, учимо, комуницирамо итд. Знање, информације, учење и културна и научна баштина – доступније су великом броју људи више него икада до сада. Библиотеке, као центри културе и образовања, такође су мењале и прилагођавале начин рада и комуникације са корисницима и циљним јавностима и усклађивале га са контекстом информационог, односно, како га неки истраживачи терминолошки одређују - умреженог друштва[[1]](#footnote-2)**.** Хибридна библиотека, библиотека 2.0, библиотека 3.0 итд. различити су називи који се односе управо на поменуте друштвено-технолошке промене и настали су као резултат имплементације дигиталних и ИКТ технологија.Рад *Библиотека и корисници (публика) у информационом друштву* посвећен је партиципативним праксама у култури и фокусира се на кориснике и њихово активно учешће у раду библиотека у контексту информационог друштва. У раду су потребе корисника постулиране као основни критеријум за конституисање савременог модела библиотеке као носиоца партиципативних пракси у култури.

**Информационо (умрежено) друштво**

Презасићеност информацијама преставља једну од кључних одлика дигиталног доба и екранске културе. Све ређе се поставља питање разумевања информације јер се скратило и променило време њеног пута или тачније – њихових путева. Према Википедији, термин информационе презасићености - популаризовао је *Алвин Тофлер* у бестселеру *Шок будућности.* [[2]](#footnote-3)Аутор сматра да се појам односи на тешкоће које одређена особа може да има, у процесу разумевања и одлучивања, а које могу бити изазване присуством превише информација. Један од кључних проблема са којим се скоро сви данас суочавамо – од великих компанија до истраживача, медијских посленика и грађана је - превелики број информација. Изазов је припремити и пласирати информацију, на коју се можете ослонити и којој можете да обезбедите кредибилитет и пажњу. Изазов је припремити садржај који ће бити довољно квалитетан и веродостојан, који ће привући публику. Ништа мањи изазов је направити селекцију - које ћемо информације конзумирати и на које начине ћемо их обрадити и употребити.

Користећи на адекватан начин предности интернета (активна партиципација корисника, брзина пласирања и пријема информација, потенцијално неограничен број корисника мреже, компатибилност са традиционалним медијима, интерактивност, могућност стварања базе података о посетиоцима, једноставно мерење посећености, релативно јефтино средство за спровођење истраживања...) а чувајући се истовремено замки и недостатака (злоупотреба података, отежана проверљивост идентитета и података на вебу, страх од нетачних информација и хаковања, превише информација, спам итсл.) – у могућности смо да се путем глобалне рачунарске мреже умрежимо, повежемо, сарађујемо, стварамо и делимо садржаје са корисницима (публиком)[[3]](#footnote-4) библиотека. Иако су се наведене активности обављале од настанка ових институција - дигитално доба их је учинило - бржим, лакшим, масовнијим, једноставнијим и јефтинијим. Примери који ће бити представљени у раду указаће на ове могућности које су нам донеле управо дигиталне технологије.

Појам информационог друштва већ неколико година је у фокусу истраживача у различитим областима друштвено - хуманистичких наука. Иако број и квалитет студија о информационом друштву на српском језику није усклађен са његовим значајем и убрзаним развојем, у раду ћемо указати на истраживањa којa би моглa да послужe као полазна основа за анализу овог концепта. У студији *Мрежа у развоју, Информационо друштво у Србији 2005*[[4]](#footnote-5) представљено је свеобухватно емпиријско истраживање употребе интернета, ставова према интернету и политичких орјентација корисника на репрезентативном узорку урбане популације у Србији 2005. године. Пажња је посвећена и систематској анализи услова у којима се технолошка дифузија интернета одвија у нашој земљи те је ова књига заокружила напоре истраживача Београдске отворене школе и Центра за проучавање информационих технологија да се јавности представи значај истраживања информационог друштва као фундаменталног проблема у савременим друштвеним наукама.[[5]](#footnote-6) Постоје бројне и веома различите дефиниције и одреднице друштва којима се дефинише и описује скуп радикалних промена насталих у бројним социјалним сферама под утицајем интеграције информационо-комуникациох технологија и јавног и приватног живота. Информационо друштво (умрежено друштво, дигитално доба, постиндустријско друштво, доба развоја нових медија, информационо доба итд.) се у највећем броју дефиниција одређује као друштво засновано на знању и информацијама, на потреби за критичком обрадом изузетно великог броја информација, као друштво које се суштински ослања на информационо-комуникационе технологије и информације, *друштво за које је карактеристичан висок степен зависности економских, политичких, културних и уопште друштвених структура (и дискурсивних формација) од човеку екстерних процеса обраде информација*.[[6]](#footnote-7) У поменутој студији се наводе најважније карактеристике постиндустријског друштва - убрзан развој сектора услуга и значајно учешће технологија за обраду информација те аутори закључују да овај појам није једноставно разликовати од појма информационог друштва. *Појавом интернета, анализе концепта информационог друштва се фокусирају на однос друштва и ове нове технологије, и проширују према њиховим емпиријским феноменима (онлајн заједнице, представљеност различитих култура на интернету итд). У контексту глобалне политичке ситуације после краја хладног рата, информационо друштво и развој интернета немогуће је анализирати ван ширег контекста процеса глобализације.[[7]](#footnote-8)* У књизи *У међумрежју - Интернет и нови обрасци друштвености*, социолог Далибор Петровић тумачи појам информационог друштва на следећи начин: *Сва је прилика да ће епоха у којој сада живимо бити обележена називом «информационо друштво». Класична подела на прединдустријско, индустријско и постиндустријско друштво постаје све мање епистемолошки оправдана. Данашње друштво се може одредити као постиндустријско само утолико што следи након индустријског, али тај појам не говори ништа о карактеру друштва у настајању. Ипак, будући да се још увек не може са сигурношћу одредити оно што је diferentia specifica настајућих друштава, социолози користе различите појмове у циљу њиховог дефинисања. Међутим, за разлику од осталих појмова који имају само теоријско утемељење, појам информационо друштво има далеко најраспрострањенију регулаторну употребу, о чему сведоче бројни документи усвојени од стране најзначајнијих глобалних институција као што су УН и Европска комисија. Сви ови документи имају једну заједничку карактеристику, а то је контролисани развој друштава XXI века, која се без изузетка у свим усвојеним актима, називају информационим...Управо овако широка препознатљивост и прихваћеност појма информационо друштво, ма колико он теоријски могао бити споран, ће вероватно довести до тога да ће, попут индустријског друштва некада, садашње бити запамћено као информационо*.[[8]](#footnote-9) Знање и информације као основни развојни ресурс, развој нових производа и услуга и стварање нових занимања и нових радних места заснованих пре свега на знању и информацијама, наглашена улога науке и технологије у организацији и функционисању друштва и друштвених субјеката, развој нових пословних модела у функционисању привреде, управе, јавних служби и других организација, масовна примена информационих и комуникационих технологија (ИКТ), развој јефтинијег, бржег и сигурнијег интернета, раст улагања у развој информатичке писмености и електронско образовање, све већа доступност информација посредством ИКТ, развој сервиса за електронско пословање у свим областима живота и рада - неке су од основних карактеристика информационог друштва. *Ствар је теоријске перспективе да ли ћемо савремено друштво назвати информационим или умреженим. Ако у историјском низу трансформације друштава описујемо садашње, онда је појам информационо друштво једини могућ. Међутим, ако желимо у самом називу описати његову логику онда је оправданије говорити о умреженом друштву. Суштина схватања умреженог друштва не лежи у одвојеном разумевању мрежа у смислу информационо-комуникационе инфраструктуре, са једне стране, или у смислу друштвених мрежа које чине појединци, друштвене групе и организације, са друге стране. Логика умреженог друштва се управо огледа у повратној и нераскидивој спрези ова два сегмената, у технолошкој бази и друштвеној надградњи, која на њој ниче. Практично, не постоји сегмент савременог друштва који није посредован информационим технологијама, јер за разлику од некадашњих друштвених трансформација проузрокованих развојем различитих технологија, трансформација савременог друштва се одвија муњевитом брзином захватајући, у већој или мањој мери, простор читаве планете. [[9]](#footnote-10)*

**Партиципативна култура**

Теоријско промишљање и дефинисање концепта партиципативне културе и партиципативних пракси у култури карактеришу бројни објављени радови (у традиционалним и онлајн издањима) а многи се односе управо на контекст информационог друштва и могућности дигиталних технологија за унапређење учешћа корисника у продукцији садржаја у виртуелном и реалном свету. Хенри Jенкинс (Henry Jenkins, Massachusetts Institute of Technology), амерички истраживач и предавач из области медијских студија, комуникација и новинарства, истражује, анализира и пишe о партиципативним праксама у култури.[[10]](#footnote-11) *Термин партиципативна култура носи у себи намеру да представља супротност старијим појмовима медијских разматрања. У медијском систему који је у настајању, оно што би традиционално могло бити схваћено као медијски продуцент или конзумент трансформише се у учеснике од којих се очекује да узајамно делују у складу са новим правилима која нико од нас сасвим не разуме. Конвергенција се не одвија међу медијским уређајима - колико год они софистицирани били. Конвергенција се одвија у главама индивидуалних корисника. [[11]](#footnote-12)* Хенри Јенкинс разликује четири основне форме партиципативне културе: 1.Чланство(формално и неформално) у онлајн заједницама и физичком окружењу; 2. Продукција нових, креативних форми - видео записи, писање, магазини итд.; 3. Заједничко решавање проблема - рад у тимовима, формално или неформално, да би се обавили задаци и проширило знање (нпр. Википедија); 4.Тиражи - обликовање и утицај на проток информација путем различитих медија (подкаст, блог).[[12]](#footnote-13) Ове форме партиципативне културе показују тенденцију раста у информационом друштву и доносе могућности за дељење фајлова и заједничко учење, промену у разумевању појма интелектуалне својине, диверсификацију културних садржаја, као и за развијање вештина које су вредноване у модерном радном окружењу. *"Партиципативна култура је култура са релативно ниским "баријерама" за уметничко изражавање и грађанско ангажовање, са снажном подршком стварању, креирању и дељењу нечијих креација, уз један специфичан тип неформалног менторства у коме се стечена знања најискуснијих преносе даље почетницима. Партиципативна култура је такође она у којој чланови верују да је њихов допринос важан и осећају известан степен друштвене повезаности једних са другима. Макар тако што им је важно шта други мисле о ономе што су створили.[[13]](#footnote-14)*

Нина Симон у књизи *Партиципативни музеј*[[14]](#footnote-15) истражује како институције културе могу да "поврате" добре односе са публиком и покажу своју вредност и релевантност у савременом технолошком свету и долази до закључка да је то могуће управо кроз активно укључивање публике као "партиципатора" у култури, не као пасивног конзумента. Нина Симон дефинише партиципативну институцију културе као место где публика може да ствара, дели и повезује се међусобно око различитих садржаја. *Циљ партиципативних техника је да истовремено иду у сусрет очекивањима корисника и испуњавању њихових потреба за активним учешћем у раду институције те оне унапређују мисију и основне вредности саме институције. Радије него да испоручује исти садржај свима, партиципативна институција прикупља и дели различите, персонализоване садржаје, који се могу мењати у сарадњи са посетиоцима.[[15]](#footnote-16)* Шта то конкретно значи? Подржавати партиципацију у једној институцији културе значи, пре свега, веру у способност посетилаца да стварају и деле садржаје. То такође значи бити отворен за могућност да пројекат може да расте и "надрасте" првобитне намере и планове саме институције. Партиципативни пројекти у култури стварају равноправније и флуидније односе и повезују особље, посетиоце, ширу друштвену заједницу и циљне групе. Многе институције, сматра Нина Симон, радије експериментишу са партиципацијом "иза затворених врата" али је развој веб технологија утицао на ове процесе и трансформисао учествовање од нечег ограниченог и ретког - до нечега што је могуће реализовати било када, за било кога и било где. Ушли смо у доба које Хенри Јенкинс назива добом "конвергенције културе" у коме "обични" људи, не само уметници или академици, присвајају културне артефакте за извођење сопствеих радова и дискусија. Ауторка посебно наглашава чињеницу да би приоритет институција културе чије колекције представљају јавно добро требало да буде - дигитализација и доступност садржаја. Сарадња са корисницима на вебу је тек почетак овог процеса. Подстицањем учествовања и сарадње са публиком у физичком окружењу институције добијају невероватне могућности за позиционирање и остваривање своје јединствене улоге у друштву. Али је веома важно да се пројектима који укључују публику у рад институција приступи пажљиво и плански, да се разумеју потребе и навике публике, обезбеде услови који су неопходни за реализацију и предвиде тешкоће које би могле да настану. Нина Симон наводи пример библиотеке из Холандије (Haarlem Oost) и пројекта у коме је требало да корисници буду укључени у рад институције тако што ће обележавати књиге које су прочитали са ознакама - *досадна, забавна, одлична* итсл. књига. Овим путем прикупљају се драгоцене препоруке за читање и увећава количина метаподатака о фонду библиотеке. Требало је такође осмислити једноставан, брз и лак начин да се овај задатак обави. Запослени у библиотеци су одлучили да поставе места за враћање књига са ознакама (досадна, забавна, одлична књига) а потом су библиотекари уносили у електронски катаог обележја која су корисници на овај начин додељивали књигама. Овакав приступ показао се као веома ефикасан и прихватљив за велики број корисника. Дакле, *библиотеке и у физичком свету морају обезбедити корисницима персонализоване садржаје, до којих се долази лако и интуитивно, а понуђени садржаји морају испунити нова очекивања корисника.[[16]](#footnote-17)* Када, имајући у виду паритиципативну културу, разматрамо пословање библиотека у информационом друштву, неопходно је да пажљиво приступимо контексту у коме се одвија сарадња између публике и институције. Нина Симон сматра да овај контекст не сме да остане слободан, већ да га треба ограничити а креативност корисника усмерити. Такође, закључује ауторка - начин на који представљамо садржај је кључан за публику - да ли ће прихватити наш позив и укључити се или неће.[[17]](#footnote-18) Када се укључе и почну да стварају нове садржаје корисници то чине на веома различите начине и стога се и њихови доприноси разликују. Оно што је значајно, сматра Нина Симон, је да не потценимо једноставне и скромне доприносе великог броја корисника јер они у збиру ипак дају један нови садржај.[[18]](#footnote-19)

У разматрање феномена партиципативне културе неопходно је да укључимо и медије, односно конвергенцију, метаморфозу и убрзани развој медијске области под утицајем, пре свега, дигиталних технологија. Анализирајући медије Ана Мартиноли закључује да са усложњавањем медијске сцене потребе и навике публике постају све комплексније, као и наша веза са медијима која постаје све *дубља, свакодневица нераскидиво прожета медијима, а конзумирање медија престаје да буде само активност којом попуњавамо слободно време, већ прераста у искуство које подразумева емоционално инвестирање и ангажман.[[19]](#footnote-20)* Истражујући феномен *мултитаскинга* односно *подељене пажње*, као све снажнијег тренда у понашању публике, Ана Мартиноли као један од предуслова за његову појаву идентификује управо - партиципативност. Ауторка запажа да *медијска свакодневица тако постаје потрага за надоградњом и информацијом више, а непрекидна доступност медија, данас оличених и у „паметним” телефонима и таблетима који су нам увек при руци, чини нас корисницима који су непрекидно укључени у медијски ток. Очигледно је да је медијски мултитаскинг директна последица дигитализације медијских садржаја,јачања партиципаторне културе, могућности да интерактивно комуницирамо, да будемо активни и да будемо део процеса медијске продукције и дистрибуције.[[20]](#footnote-21)* Овај феномен може се посматрати и из позиције публике чија је *пажња данас подељена и мање фокусирана а истовремено - много захтеввнија ... публика је данас активна на много више начина од учитавања сопственог значења у медијски садржај који прима.[[21]](#footnote-22)*Дакле, медијски садржај данас у великој мери стварају, деле и коментаришу корисници.Овај аспект партиципације, сматра Ана Мартиноли, у директној је вези са грађанском контролом и могућношћу преиспитивања на различитим нивоима*. Партиципација имплицира виши степен укључености јавности у процес продукције, али и управљање и планирање комуникационих система*[[22]](#footnote-23) Ауторка наводи закључке до којих је дошла Ејми Брукман која описује партиципативну културу на следећи начин: *Сајберспејс није Дизниленд. То није уређено, савршено место које су саградили професионални дизајнери за публику која послушно стоји у реду и чека на своје пасивно искуство. То је више као дечија забава цртања по зидовима рукама. Сви нешто стварају, боја је на све стране а највећи део радова се допада само родитељима.* [[23]](#footnote-24) Ана Мартиноли наводи и Дејвида Гаунтлета (David Gauntlett) који пише о томе *да је 20. век био доба "завали се и слушај шта ти се говори" медија, док смо данас сведоци јачања "уради и стварај" културе, културе која подстиче ангажман, партиципацију, развијање.* [[24]](#footnote-25) и долази до закључка да је *размишљање о активној публици неодвојиво од размишљања о партиципаторној култури која доминантно обележава савремени новомедијски простор.[[25]](#footnote-26)*

**Корисници (публика) у информационом друштву**

*Заједница корисника Интернета биће водећа струја свакодневног живота. Његова демографија ће све више личити на демографију самог света… Истинска вредност мреже мање лежи у информацијама а више у заједници. Информативни аутопут је више него пречица ка свакој књизи у Конгресној библиотеци. Он ствара потпуно нову глобалну социјалну фабрику.* [[26]](#footnote-27) Писао је пре скоро две деценије и сасвим тачно предвидео Николас Негропонте, у поглављу *Сигнали који знају за себе*, данас већ култне књиге *Бити дигиталан*. Заједница корисника интернета данас јесте водећа струја свакодневног живота и њихове активности у великој мери обликују различите видове дигиталне комуникације, чије су суштинске особености – интерактивност, транспарентност, велика брзина, презасићеност информацијама (information overload), нестајање временских и географских ограничења, умрежавање итсл. У фокусу овог рада је комуникација са публиком и анализа је усмерена на проучавање и разумевање навика, очекивања и потреба корисника у контексту информационог друштва. У окружењу које омогућава учествовање, сарадњу и интерактивност - позиција, жеље и могућности публике се радикално и убрзано мењају. Ови обрасци понашања потичу из веб 2.0 окружења и резултат су промена у очекивањима и навикама великог броја људи које су настале као последица широке распрострањености и снажног утицаја савремених технологија. Могућности нове парадигме сарадње и учествовања у контексту дигиталног доба су бројне: корисници библиотеке као ствараоци, организатори, интерактивна и активна публика, конзументи али и аутори медијских и културних садржаја, у реалном и виртуелном простору.

Адам Софронијевић истражује и анализира место и у улогу библиотека у дигиталном добу у раду *Нова парадигма сарадње у библиотекама: више од веб.2 технологија* у ком указује на *важност конвергенције виртуелног и физичког пословања бибиотеке и презентује могућности које пружа широка распрострањеност друштвених иновација потеклих из виртуелног света за унапређење пословања у физичком простору библиотека.[[27]](#footnote-28)* Постављање сарадње библиотека са окружењем у први план библиотечког пословања, аутор види као последицу промена које потичу пре свега из света информационо-комуникационих технологија. Генерисање садржаја од стране корисника и њихово учешће у онлајн свету представља кључну карактеристику концепта веб 2.0 (блог, РСС, форуми, подкаст, вики, друштвени медији, дељење садржаја итд.) Термин Библиотека 2.0 је први промовисао М. Кејси на свом блогу[[28]](#footnote-29) а Адам Софронијевић као дефиницију најближу општеприхваћеној наводи дефиницију Мајкла Хабиба: *Библиотека 2.0 описује подскуп библиотечких услуга пројектованих тако да испуне потребе корисника које су настале као директна или индиректна последица веб 2.0[[29]](#footnote-30)* У литератури коју наводи Софронијевић налазимо велики број примера који указују на чињеницу да су навике корисника промењене услед убрзаног технолошког развоја и да је неопходно да библиотеке ускладе своје пословање са том чињеницом. Налази А. Чуа указују *на то да се у библиотекама данас, у односу на кориснике, највише примењују блог и РСС технологије, инстант поруке, постојећи сервиси за друштвено умрежавање и апликације које омогућавају обележавање* аВ.В. Пин сматра да се навике корисника не могу мењати и да *библиотеке морају развијати окружење које омогућава интерактивност и сарадњу са корисницима пошто корисничка очекивања то захтевају.[[30]](#footnote-31)*

У поглављу *Нова парадигма сарадње у билиотекама* Адам Софронијевић веома прецизно описује "новог" корисника библиотеке, заправо један "нови" менталитет настао под утицајем технологија које подстичу интерактивност и сарадњу - *успон индивидуаализма кроз различите механизме: стално и свуда присутно омогућавање и постицање ауторства, свест о постојању сопственог имиџа и индивидуалне слике коју виртуелни свет гради о поједницу, изградња виртуелних заједница и место поједница у њима, широка доступност персонализованих садржаја... "Размаженост" корисника коју изазива: постојање мреже као платформе на којој се од корисника не захтева никаква додатна активност да би се унапредили алати и софтвери, широка доступност бесплатних садржаја, стално унапређивање интерфејса, стална доступност богатих база знања...[[31]](#footnote-32)*

**Библиотека 10 и Место сусрета**

У раду *Библиотека 1о и Место сусрета: Физички свет за дигиталну продукцију* [[32]](#footnote-33)који је представио на међународној научној конференцији *Дигиталне библиотеке и дигитални архиви у Србији*[[33]](#footnote-34), Кари Ламса, шеф департмана у Градској библиотеци у Хелсинкију, говорио је о развојним центрима за нове библиотечке услуге, у дигиталном и физичком простору. *Библиотека 10 и Место сусрета* пружају сервисе које корисници чак ни не очекују да добију у библиотеци - простор за музичке пробе, студио за снимање, музичке инструменте за изнајмљивање, собе за аудио и видео монтажу, позорницу за јавни наступ итд. Све може да се користи бесплатно, уз чланску карту библиотеке. *Заправо, сваког месеца издајемо десетине нових чланских карата корисницима који никада пре нису били корисници библиотеке.[[34]](#footnote-35)*

*Библиотека 10* се посебно истиче флексибилним технологијама, има намештај и опрему коју је веома лако преместити и померити да би се соба прилагодила одређеној намени. Корисници су обучени да буду сасвим самостални приликом коришћења различитих услуга и сервиса у библиотеци а запослени у библиотеци континуирано усвајају и примењују нове вештине. Десетине радних станица и технолошки "опремљен" намештај смештени су на точковима. Столови су такође мали и мобилни тако да корисници могу да их прилагођавају својим потребама. *Место сусрета (Meetingpoint)* је специјализован деск за ИТ и медијске информације који тестира и развија нове концепте сервиса са различитим партнерима и корисницима. Ту грађани могу да добију савете о дигиталним сервисима и услугама, као и тражењу посла, без надокнаде. Ове услуге се реализују у сарадњи са другим организацијама и предузећима. Овде је могуће користити и мале канцеларије за кратке састанке или обављање неког посла. Ове услуге најчешће користе мала предузећа, удружења и туристи који су послом дошли у Хелсинки.Такође, овде је могуће организовати догађаје мањег обима - образовне, тематске итсл. вечери. Прича о настанку *Библиотеке 10* и *Месту сусрета* враћа нас у 1994. годину када је Градска библиотека у Хелсинкију одлучила да отвори нову, експерименталну библиотеку, у старој фабрици каблова коју је некада користила Нокиа. Била је то прва библиотека у свету која је својим корисницима омогућила коришћење интернета у просторијама библиотеке. Библиотека је прошла кроз бројне трансформације пре него што је постала *Библиотека 10.* Данас се припрема да постане део *Централне библиотеке*. Свих ових година запослени су се трудили да прате трендове у области библиотекарства а некада су ишли и испред свог времена. Данашње активности су заправо резултат вишегодишњег систематичног и креативног рада и континуираног развоја. Основна *идеја Библиотеке 10* је да треба да служи грађанима који су у центру Хелсинкија. Библиотеку месечно посећује око 50 000 посетилаца. Значајна је и чињеница да друге библиотеке, након отварања *Библиотеке 10,* нису бележиле пад у посети што нам говори да је ова установа "попунила јаз" који је постојао - од 2000 "дневних" корисника библиотеке. Са 800 квадратних метара и 587 посетилаца годишње по квадратном метру ово је најефикасније искоришћен библиотечки простор у Финској, ако не и у Европи. Необичан је и податак да око 6о процената посетилаца ове библиотеке чине мушкарци старости између 20 и 30 година. Ова старосно - родна популација иначе веома ретко посећује библиотеке у Финској.[[35]](#footnote-36) Цене изнајмљивања опреме и услуга нису високе те и та чињеница битно утиче на број посетилаца и активности библиотеке. Мање од половине посетилаца позајмљује књиге и занимљиво је шта остали посетиоци заправо раде у библиотеци? Поред читања часописа и коришћења интернета, посетиоци све више долазе да стварају музику, уређују фотографије или видео записе, слушају музику или гледају изложбу коју су припремили други посетиоци итд. *Место сусрета* је део *Библиотеке 10* и представља место где посетиоци могу да добију помоћ или савет у вези са рачунарима и дигиталним технологијама од "*лаптоп доктора"*, да користе радне станице опремљене са веома различитим софтверима, да дигитализују своје материјале и похађају курс за рад на рачунару итд. Најважнија циљна група су најстарији суграђани. *Сврха Библиотеке* 10 и *Места сусрета* је да привуку публику да учествује у културној продукцији, не само да је конзумира, већ и да је ствара и изводи. Да створе од библиотеке место где свако може да дође да ради, учи и среће друге људе.

**Од читаоница до простора за рад, догађаје и продукцију**

Традиционалан начин коришћења библиотечких услуга пролази кроз велике и убрзане промене у Финској и осталим Нордијским земљама. Тамо где су корисници навикли да шетају поред полица и прегледају материјале - данас претражују веб странице. Корисници све ређе питају библиотекаре за препоруку неке књиге - то радије чине на интернет форумима за дискусије или друштвеним мрежама. А уколико је потребна помоћ библиотекара - све више је траже он лајн, користећи сервис *Питај библиотекара*. Да би привукли посетиоце у своје просторије - неопходно је да се створи нов концепт коришћења библиотечког простора. Библиотекари у *Библиотеци 10* приметили су да посетиоце све мање привлаче књиге које стоје на полицама. Данас углавном све резервишу онлајн. С друге стране многи посетиоци све мање долазе због књига а све више, посебно млади, виде библиотеку као простор за рад и организовање догађаја. Кари Ламса је посебну пажњу посветио библиотеци као простору за стварање и извођење културних садржаја. Занимљиво је и да посетиоци библиотеке све ређе раде и стварају сами на рачунарима а све чешће у групама. *Библиотека 10* је постала популарно градско место за различите догађаје који се реализују у сарадњи са уметницима, студентима и организацијама. Позорница која се користи је одлично опремљена а технолошка опрема омогућава реализацију стриминга (streaming) и онлајн емитовања из библиотеке. 2011. године је одржано 150 догађаја у библиотеци а важан је податак да су 80 процената тих догађаја организовали корисници и партнери *Библиотеке 10*. Већина концерата, дискусија и догађаја се снима и поставља на веб сајт библиотеке. Овим путем, користећи нове технологије на креативан начин, библиотека је представила и промовисала своје програме милионском аудиторијуму. Такође, на форумима предвиђеним за дискусију - подстичу дијалог о културним садржајима и тако добијају информације о садржајима који су публици потребни. Библиотека има и своју радио станицу а интервјуи овде реализовани од стране корисника, могу да се слушају и читају и онлајн. Интерактивност и мултимедијалност, као кључне карактеристике онлајн комуникације, запослени користе на веома квалитетан начин и тиме постижу добру, брзу, једноставну и корисницима занимљиву и квалитетну комуникацију. *Ми заправо развијамо и допуњујемо своју колекцију заједно са својим корисницима,[[36]](#footnote-37)* закључује Кари Ламса. Један пројекат је посебно важан из угла партиципативних пракси у култури а циљ овог пројекта је брже усвајање иновација (посебно технолошких) које значајно побољшавају квалитет живота. У оквиру овог пројекта могуће је позајмити и пробати одређене иновације које су још у фази развоја и дати своје мишљење. Мишљење сваког учесника и његово учешће сматра се важним доприносом развоју технолошких иновација. Један од циљева овог пројекта је стварање основе за иновативне активности које почивају на сарадњи окренутој ка корисницима. Учествовање корисника у развоју иновација је критичан фактор у повећању видљивости и усвајању развојних и истраживачких активности. Библиотеке су та блиска и сигурна окружења која посетиоцима одговарају за "пробање" изненађујућих иновација . На овај начин корисник може лично да утиче на развој одређених сервиса и дигиталних технологија.

*Библиотека 10* улаже значајна средства у пружање личних услуга. Основни сервиси ( нпр. узимање и враћање материјала) су аутоматизовани али библиотека нуди бројне канале за појединачне, циљане услуге, које имају у виду индивидуалне потребе корисника. Библиотека има, на пример, асистента за медије чији је посао да својим професионалним вештинама помогне приликом коришћења бројних медијских сервиса, као што је рецимо дигитализовање садржаја са старих, ВХС касета. Све ове промене захтевају и континуирано образовање запослених. Није довољно само понудити опрему и простор за стварање и извођење јер догађаји често захтевају посебна знања о новим софтверима, аудио и видео опреми, светлу итд. Пошто се библиотекари "такмиче" за слободно време своје публике са осталим културним, забавним и спортским догађајима - неопходно је да своје активности ефикасно промовишу. У *Библиотеци 10* користе бесплатне маркетиншке канале као што су блогови, локалне радио станице, бесплатне новине, Фејсбук итд., за које запослени припремају материјале и постављају их онлајн. Сервиси, материјали и догађаји су такође приказани на екранима на додир у самој библиотеци, на којима ће ускоро моћи да се прате и сви претходни догађаји који су одржани у библиотеци, у одељку намењеном архиви. Такође, сарадња са предузећима и корисницима је у порасту. За то су наравно потребне одређене компетенције али пре свега је потребна добра организација и разумевање концепта. *У ствари, најзначајнија посебна вештина запослених у Библиотеци 10 је да 90 процената особља чине професионални библиотекари чије се "библиотекарство" показује и огледа у свим њиховим активностима.[[37]](#footnote-38)* Све активности запослених у библиотеци засноване су на орјентацији према корисницима и прва питања на која се траже одговори приликом припреме одређених активности су: Шта корисници раде и како то раде? Најважније развојне алатке *Библиотеке 10* и *Места сусрета* укључују коментаре, предлоге и критике корисника, истраживања, интервјуе и дискусије особља са корисницима. За свој рад и иновације библиотека је добила бројне награде а у току су припреме за изградњу нове зграде *Централне библиотеке* у којој ће бити смештена и *Библиотека 10* и *Место сусрета*. *Дизајн почиње од садржаја. Није нам потребан нови простор да чувамо књиге. Потребно нам је место сусрета, за информације и уметност, и људи који ће служити садашњим и будућим становницима града на нове начине.[[38]](#footnote-39)* Дигитална *Централна библиотека* биће опремљена најсавременијим технологијама, у којој ће људи још активније учествовати у стварању информација, вештина и прича. Биће то једно интилигентно образовно окружење које слуша, бележи прослеђује приче градских становника. Књиге и часописи ће све више бити заступљени у дигиталним и мобилним формама, имајући у виду радикалне промене у читалачким навикама у дигиталном добу. *Дигитална Централна библиотека биће у џеповима корисника и код њихових кућа. Биће у потпуности на располагању и у виртуелном и у физичком простору.* *Изградиће нове мостове између физичког простора библиотеке и њеног онлајн присуства, трансформишући онлајн садржаје у видљиве ентитете у библиотеци. Централна библиотека биће права хибридна библиотека која је више него физички простор и интернет простор библиотеке, раме уз раме. Дигитални садржаји и услуге ће се спојити са физичким простором.[[39]](#footnote-40)*

**Библиотеке и развој информационог друштва и дигиталне писмености.**

Библиотеке се у информационом добу под снажним утицајем информационо-комуникационих технологија континуирано и радикално мењају. Истовремено ове институције културе, науке и образовања представљају центре за развој и неговање дигиталне писмености као основе за развој информационог друштва. Бројне библиотеке на веома различите начине (са различитим новчаним могућностима) усвајају и иновирају дигиталне технологије у свом пословању - имплементирају нове технологије и остварују квалитетнију комуникацију и сарадњу са корисницима - прилагођену њиховим потребама и навикама у дигиталном добу. Навешћемо овде неколико интересантних примера.

Ако погледамо библиотекe у Шефилду, у Енглеској, можемо да уочимо како активним коришћењем друштвених медија може да се заинтересује публика и подстакне на учествовање у програмима и садржајима библиотеке. На блогу[[40]](#footnote-41) *Централне библиотеке* у Шефилду, уз атрактивне најаве налазимо и линкове ка популарним сајтовима и мрежама као што су Фликр (Flickr) и Твитер (Twitter)[[41]](#footnote-42) постављају добро дизајниран и пажљиво одабран садржај - текстове, фотографије, видео записе - који су занимљиви корисницима и требало би да мотивишу чланове интернет заједнице да коментаришу и "деле" материјале и најаве библиотечких програма. Такође, онлајн такмичења као што су фото конкурси и различити квизови су посебно атрактивни како за млађу тако и за старију публику и представљају важну комуникацијску алатку за запослене у библиотеци. Занимљив је и пример библиотеке у Бирмингему[[42]](#footnote-43) која је представљена као важна, нова културна дестинација која својим програмима и активностима далеко превазилази традиционално схваћене оквире библиотечких услуга. Дизајном вебсајта већ на насловној страни јасно је указано на опредељење запослених за нов, модеран, ведар и промишљен приступ публици. Са слоганом који је саставни део логотипа - *Поново пишемо књигу* (Rewriting the book), пројектована да буде свима лако доступна и да је корисници доживе као пријатељско окружење, библиотека је описана као центар изврсности за писменост, истраживања, развој вештина, информације из области здравља, као *место које мења живот.[[43]](#footnote-44)*  На сајту су постављени бројни прикази књига и неколико читалачких група, библиотека има свог блогера који активно пише и ажурира садржаје о књигама и комуницира са корисницима онлајн. Занимљив је и пример представљања и промовисања библиотека на сајту града Вестминистера[[44]](#footnote-45)на ком проналазимо велики број информација о библиотекама у овом граду, линкове ка популарним друштвеним мрежама, као и одличан промотивни видео спот на Јутјубу у коме учествују библиотекари из Вестминистера, који кориснике "воде" кроз библиотеке овог града, на веома промишљен и атрактиван начин.[[45]](#footnote-46)

На сајту универзитетских библиотека у УСА[[46]](#footnote-47) представљено је 100 универзитетских библиотека које су на најквалитетнији начин користиле друштвене онлајн медије у свом пословању у 2013. години, уз коментар да су библиотке пронашле сасвим иновативне начине да користе друштвене мреже за сарадњу са својом публиком: од постављања фотографија са такмичења у конзумирању "јестивих" књига на Фликеру (Flickr) и Пинтересту (Pinterest) до објављивања цитата и карикатура о библиотекама. На овој веб страни наведен је и велики број примера - које објаве су имале највише успеха у интернет заједници којој су намењене - који представљају драгоцен извор информација за све који се баве истраживањем ових области. Претражене су најпопуларније платформе за друштвено умрежавање у потрази за одговором: Које библиотеке најактивније користе своје налоге за промовисање догађаја и активности у библиотеци, за обавештавање студената и комуникацију са покровитељима? Универзитетска библиотека у Канзасу је заузела веома високо место на овој листи а њихове активности на друштвеним мрежама красе - иновативност, ажурност, смисао за хумор и непосредност. Такође, веома добро осмишљеном кампањом са слоганом *Потребни сте вашој библиотеци* - запослени су позвали кориснике да се укључе у *Студентски саветодавни одбор библиотеке.* Одзив је био одличан. Преко 60 видео записа који су припремљени у продукцији Универзитета у Канзасу су веома популарни и радо гледани на Јутјуб каналу библиотеке. На пример, видео под називом  *Господар библиотека ( The Lord of the Libraries),* као пародија на чувено филмско остварење *Господар прстенова* (*The Lord of the rings)* имао је 45.744 приказа.[[47]](#footnote-48) Веома духовит, креативан и занимљив, привукао је пажњу публике на овом друштвеном медију за дељење садржаја, који посећују милиони људи свакога дана, "изборио" се за своје место у дигиталном свету. Видео *Библиотечка револуција* (The library revolution), такође за тему има библиотеке и књиге и рађен је у *Матрикс* естетици и са јунацима из овог филма који "играју" и у саги о библиотекама - Нео и Морфеус. Један од корисника је испод видео клипа написао - *скоро савршен начин да се једна "стара" тема као што су библиотеке објасни у "новом" руху, поређењем и аналогијама са култним филмским остварењем. [[48]](#footnote-49)* Коментарима и дискусијом која се покреће око одређених тема (пажњу публике посебно привлаче видео и фотографије) ствара се драгоцен садржај који такође може да буде полазна основа за нову дискусију, сарадњу или продукцију.

*Мет Андерсон* (Matt Anderson) аутор је одличног блога [[49]](#footnote-50)на ком се, између осталог, налази листа 20 најбољих сајтова јавних библиотека. На листи се, на пример, налази *Малтнома библиотека* (Multnomah library)[[50]](#footnote-51) библиотека са одлично дизајнираним вебсајтом, прилагођеним корисницима, са линковима ка великом броју друштвених медија на којима је библиотека присутна. Посебну пажњу поклањају најмађима и привлаче њихову пажњу садржајима који су тинејџерима интересантни - музика за преузимање, помоћ око израде домаћих задатака, учење језика, књиге за њихове омиљене електронске читаче итсл. Све је доступно онлајн, у сваком тренутку и са било ког места на свету. Позната услуга *Мој библиотекар*, коју налазимо на већини библиотечких веб сајтова овде је допуњена фотографијама библиотекара у одељку *Упознајте библиотекаре* (Meet the librarians) на једноставан и занимљив начин - библиотекари су фотографисани како раде неке "другачије" послове - нпр. праве питу од боровнице. Одлично, занимљиво дизајнирана страна на којој могу да се прочитају препоруке за читање или да се пошаље питање шта би нама лично препоручили. Већина запослених је веома активна на блогу а опција *Ћаскање са библиотекаром* је прилагођена корисницима из различитих временских зона и активна је 24 сата. Занимљиво је да постоји и могућност слања смс порука на које, како пише на сајту, библиотекари одговарају за највише 10 минута. Не наплаћују ту услугу. На овој листи библиотечких сајтова се налази и јавна библиотека у Кливленду [[51]](#footnote-52)која има и одличну Фејсбук страну изузетно богату квалитетним садржајем - са фотографијама које веома радо шаљу и сами корисници те тако активно учествују и дају свој стваралачки допринос програмима библиотеке. На овој страни се могу пронаћи бројне вести и дискусије, старе и нове фотографије, живе расправе о програмима итд. Својим активностимa и бесплатним онлајн услугама (курсевима, саветима итсл.), посебно дизајнираним за најмлађе, успели су да повећају број чланова из ове циљне групе. Одличан је и видео запис о библиотеци (може да се види на Јутјубу[[52]](#footnote-53)), у ком је у непуна три минута испричана прича о "борби" једне библиотеке у свету пуном недостатака и тешкоћа, за своје "место под сунцем". На поменутој листи издваја се и Универзитетска библиотека у Вашингтону која на сајту у засебном одељку чува различите архивске аудио снимке, који могу да се слушају и преузимају. Ту можете да чујете, између осталог, снимак са конференције за новинаре коју су Битлси имали 1964. године, музику, приповетке итд. Ова опција, која није тако често омогућена на библиотечким сајтовима, судећи према коментарима посетилаца, наишла је на веома добар пријем код корисника.[[53]](#footnote-54)

Дакле, друштвени медији се активно и све интензивније користе у сврхе презентације библиотечких делатности и услуга али, све чешће, и у сврхе опстанка и превладавања озбиљних потешкоћа са којима се запослени у библиотекама суочавају. На пример, *Спасимо библиотеке* (Save the libraries) [[54]](#footnote-55) странице на овој популарној друштвеној мрежи, са веома различитим активностима, прилично су бројне. Прикупљање књига и донација, потписивање петиција за решавање важних питања струке, умрежавање са колегама и читаоцима из целог света, постављање занимљивих садржаја на интернет итсл. Број корисника - чланова ових онлајн заједница је различит - од свега стотинак до неколико хиљада, и сразмерно овом броју - тема је мање или више видљива у онлајн и традиционалним медијима. На насловној страни jеднe од фејсбук страница као мото постављена је реченица - *Када је једна библиотека у невољи - СВЕ библиотеке су у невољи* (When one library is in trouble ALL libraries are in trouble[[55]](#footnote-56)) којом се управо наглашава сарадња и умрежавање библиотека као драгоцених могућности за напредак и развој струке и оснаживање институција у информационом друштву. Очигледно је да у дигиталном добу социјални медији имају све већу улогу у повезивању библиотекара али, како смо видели из примера наведених у претходном делу рада, и у комуникацији и сарадњи библиотека и публике. Описујући нову парадигму сарадње која је данас потребна библиотекама Адам Софронијевић наглашава: изједначавање послова библиотека у физичком и виртуелном свету у смислу могућности које се нуде корисницима, омогућавање ауторства корисника - изградња контекста који подстиче на креирање садржаја и обавештавање других о томе, оцењивање, коментарисање или рецензирање садржаја итд. - интерактивност и транспарентност информација у библиотечком систему пословања.[[56]](#footnote-57)

Из наведених примера очигледно је да се навике и потребе публике која посећује и прати културне догађаје радикално и убрзано мењају и институције културе које иду у корак са овим променама и квалитетно сарађују са својим корисницима - и у реалном и у физичком свету - имају могућности за опстанак у добу које континуирано потресају велике економске кризе. На "један клик" од библиотеке налазе се корисници на својим таблетима, телефонима и рачунарима, заинтересовани и спремни не само да прате садржаје који су им понуђени већ и да активно учествују у њиховом стварању. Веб 2.0 је доба *његовог височанства корисника* - он пише, коментарише, учествује у дискусијама на форумима и блоговима, извештава, фотографише и *придружује* своје фотографије библиотечким албумима на сајту или Фејсбук страни, ствара уметничка дела онлајн или у простору библиотеке уз помоћ различитих софтвера и медија па та дела "дели" са интернет заједницом итд, итд. Партиципативне праксе у култури очигледно добијају посебно велики потенцијал у окриљу умреженог друштва и индивидуалне потребе корисника би требало дапредстављају основни критеријум за конституисање савременог модела библиотеке као носиоца партиципативних пракси у култури, јер персонализован садржај обезбеђује пажњу информацијама које смо за публику креирали. Дигиталне технологије пружају управо такве алатке које омогућавају да се на личном нивоу комуницира са корисницима - од персонализованих сајтова и мејлинг листа који су усклађени са потребама корисника, преко личне онлајн комуникације са библиотекарима или блогерима па све до библиотечких Јутјуб канала на којима прегледима и коментарима корисници остављају драгоцене податке о свом читалачком укусу, навикама и потребама.

На основу изложеног једноставно је закључити да у информационом друштву постоји потреба (и од стране појединаца и од стране институција) за активнијим укључивањем корисника (публике) у рад библиотека и других установа културе, као и бројне предности које поменути облици сарадње доносе. Стога је потребно да се већ постојећи облици комуникације и сарадње у физичком простору библиотеке иновирају и ускладе са *новим* потребама публике и убрзаним развојем информационо-комуникационих технологија. Како би се ове функције успешно обавиле савремене библиотеке морају да пажљиво и промишљено одговоре на изазове дигиталног доба и да корисницима омогуће испуњавање културних потреба и стваралачких могућности - у виртуелном и реалном окружењу. Тек приступ којим објединимо бројне и различите аспекте ове сарадње - воде нас ка успеху, ка моделу библиотеке као носиоца партиципативних пракси у култури, као центра за стицање и ширење знања - посебно из области дигиталне писмености. Такође, како је показано у примерима наведеним у раду, коришћењем дигиталних технологија на адекватан и квалитетан начин запослени у библиотекама активно учествују у убрзаном развоју информационог друштва и ИКТ технологија, чиме оставарују изузетно важну улогу у развоју друштва у целини.

1. Castells, M., The Rise of Network Society, A John Wiley&Sons, Ltd, Publication, pg. 3 - 6., 2010. [↑](#footnote-ref-2)
2. http://en.wikipedia.org/wiki/Information\_overload [↑](#footnote-ref-3)
3. У раду су представљене могућности сарадње са најширом потенцијалном публиком, не само са корисницима - тј. члановима и читаоцима, прим.аут. [↑](#footnote-ref-4)
4. Миловановић, Г., Ситарски,М., Петровић, М., Голчевски Н., Баришић, С., Миловановић, Т., Мрежа у развоју, Информационо друштво у Србији , Београдска отворена школа, Београд, 2005. [↑](#footnote-ref-5)
5. Ибид, стр.18. [↑](#footnote-ref-6)
6. Ибид, стр.19. [↑](#footnote-ref-7)
7. Ибид, стр.20. [↑](#footnote-ref-8)
8. Петровић, Д.: У међумрежју - Интернет и нови обрасци друштвености,Институт за социолошка истраживања и Саобраћајни факултет Универзитета у Београду, Београд, 2008, стр. 40. [↑](#footnote-ref-9)
9. Ибид, стр. 90. [↑](#footnote-ref-10)
10. http://henryjenkins.org, 09.03.2014. [↑](#footnote-ref-11)
11. http://henryjenkins.org, 15.02.2014. [↑](#footnote-ref-12)
12. Ибид, стр.4 [↑](#footnote-ref-13)
13. Confronting the Challenges of Participatory Culture: Media Education for the21st Century , pg. 3. [↑](#footnote-ref-14)
14. Симон, Н. http://www.participatorymuseum.org/read/, 14.01.2014. [↑](#footnote-ref-15)
15. http://www.participatorymuseum.org/read/, introduction, 14.01.2014. [↑](#footnote-ref-16)
16. Софронијевић, А., стр 55 [↑](#footnote-ref-17)
17. http://www.participatorymuseum.org/read/, 12.12.2013. [↑](#footnote-ref-18)
18. Ибид, 21.12.2013. [↑](#footnote-ref-19)
19. Martinoli, A., Publika i medijski multitasking – podeljena pažnja u eri multiplatformnosti : Communication Management Quarterly : Časopis za upravljanje komuniciranjem 28 (2013) 41–68, str. 41, 2013. [↑](#footnote-ref-20)
20. Ибид, стр. 42. [↑](#footnote-ref-21)
21. Ибид,стр.53 [↑](#footnote-ref-22)
22. Ибид, стр.44. [↑](#footnote-ref-23)
23. Ибид, стр.46. [↑](#footnote-ref-24)
24. Ибид, стр. 46. [↑](#footnote-ref-25)
25. Ибид, стр.45. [↑](#footnote-ref-26)
26. Негропонте, Н. (1998), *Бити дигиталан*, Београд, стр. 173. [↑](#footnote-ref-27)
27. Софронијевић, А., Нова парадигма сарадње у библиотекама: више од веб.2 технологија, часопис Култура, бр. 129, Завод за проучавање културног развитка, Београд, стр.34, 2010. [↑](#footnote-ref-28)
28. Ибид, стр. 37. [↑](#footnote-ref-29)
29. Ибид, стр. 38. [↑](#footnote-ref-30)
30. Ибид, стр. 39. [↑](#footnote-ref-31)
31. Ибид, стр. 53. [↑](#footnote-ref-32)
32. Lamsa, K., Library 10 & Meetingpoint: Physical space for digital production, Faculty of Philology, University of Belgrade, The book of Summaries, International scientific conference Digital Libraries and digital Archives, April, 2014. [↑](#footnote-ref-33)
33. https://www.facebook.com/pages/Digitalne-biblioteke-i-digitalni-arhivi/1418046155117523?fref=ts, 10.04. 2014. [↑](#footnote-ref-34)
34. Lamsa, K., Library 10 & Meetingpoint: Physical space for digital production, Faculty of Philology, University of Belgrade, research in preparation for publishing, International scientific conference Digital Libraries and digital Archives, April, 2014. [↑](#footnote-ref-35)
35. Lamsa, K., Library 10 & Meetingpoint: Physical space for digital production, Faculty of Philology, University of Belgrade, research in preparation for publishing, International scientific conference Digital Libraries and digital Archives, April, 2014. [↑](#footnote-ref-36)
36. Lamsa, K., Library 10 & Meetingpoint: Physical space for digital production, Faculty of Philology, University of Belgrade, research in preparation for publishing, International scientific conference Digital Libraries and digital Archives, April, 2014. [↑](#footnote-ref-37)
37. Ibid. [↑](#footnote-ref-38)
38. Ibid. [↑](#footnote-ref-39)
39. Ibid. [↑](#footnote-ref-40)
40. http://www.shefflibraries.blogspot.co.uk/ [↑](#footnote-ref-41)
41. https://twitter.com/shefflibraries [↑](#footnote-ref-42)
42. http://www.libraryofbirmingham.com/readingandwriting [↑](#footnote-ref-43)
43. http://www.libraryofbirmingham.com/article/MissionStatements [↑](#footnote-ref-44)
44. https://www.westminster.gov.uk/libraries [↑](#footnote-ref-45)
45. https://www.youtube.com/watch?gl=GB&hl=en-GB&v=ENUsbM0OWto [↑](#footnote-ref-46)
46. http://librarysciencelist.com/100-most-social-media-friendly-college-university-libraries/ [↑](#footnote-ref-47)
47. https://www.youtube.com/watch?v=CdTAv4dCZMg, 02.09.2014. [↑](#footnote-ref-48)
48. https://www.youtube.com/watch?v=lAViPFzr8sM [↑](#footnote-ref-49)
49. http://www.mattanderson.org/blog/2013/02/11/20-great-public-library-websites/ [↑](#footnote-ref-50)
50. https://multcolib.org/my-librarian [↑](#footnote-ref-51)
51. http://www.cpl.org/Home.aspx [↑](#footnote-ref-52)
52. https://www.youtube.com/watch?v=2jGmMbTcEGM [↑](#footnote-ref-53)
53. https://soundcloud.com/uwlibraries [↑](#footnote-ref-54)
54. https://www.facebook.com/SaveTheMiamiDadePublicLibraries?fref=ts [↑](#footnote-ref-55)
55. https://www.facebook.com/SaveLibraries?fref=ts [↑](#footnote-ref-56)
56. Ибид., стр.55 [↑](#footnote-ref-57)